Siden et hus i Vebbestrup i Nordjylland brændte ned for to år siden, har den 73-årige ejer, Erik Verner Bækgaard Madsen, været sporløst forsvundet. Men nu har Nordjyllands Politi gravet et lig op på grunden. Det skriver Ekstra Bladet . - Vi kan bekræfte, at vi har fundet en død person på Eriks ejendom. Vi har selvfølgelig en formodning om, at det er Erik, men vedkommende er ikke identificeret endnu, siger politikommissær Carsten Straszek fra Nordjyllands Politi til Ekstra Bladet fredag aften. Fundet i hjemmelavet krybekælder Efter branden i marts 2018 formodede Nordjyllands Politi, at Erik Verner Bækgaard Madsen var brændt inde. Men efter en grundig gennemgang af brandtomten fandt teknikere ingen spor efter den 73-årige pensionist, og derfor gik en storstilet eftersøgning i gang. Selvom politiet ledte efter Erik Verner Bækgaard med blandt andet seks hundepatruljer, blev han dog aldrig fundet, og ifølge daværende vagtchef ved Nordjyllands Politi Michael Elkjær, var man på bar bund: - Vi har ingen teorier om, hvor den 73-årige kan være, eller hvad der kan være sket med ham, sagde han i 2018 til TV 2 Nord. Men i forbindelse med at huset i Vebbestrup nu skal rives ned, er liget af en mand pludseligt dukket op. Liget blev fundet cirka to meter under jorden i, hvad politiet formoder er en hjemmebygget krybekælder.
Liget er blevet fundet i en hjemmebygget krybekælder.